khistorydata/jeongjo-sjw-relations huggingface dataset:
정조 10년
八道儒疏。京畿道進士朴盈源兪豐柱沈翼賢趙鎭奎權太應兪文煥姜弼言吳大坤申景源李文彦。幼學金履鏞李義用金達淳閔致謙金逸淳朴明壽吳覺常高鎭翼兪翼煥金銇高鎭宇金鋪金釻高與濟金履休金宗澤李禹圭元在行金塾鎭金命海高鎭河崔鍾貞金鼎鎭李光疇金基胤李載玉洪覆鼎元在亨兪漢昉閔益鎭兪擎柱李錫五吳在周。全羅道進士朴夏鎭朴纘赫金義進尹重賢李昌鄭潤吉李志德。生員李楀朴聖溵。幼學柳逵朴聖漢柳在潭金致玉李實金致行朴昌鎭李應七朴龜瑞高時德朴思直鄭鳳燦朴慶宅崔驥之安命宅奇商泰崔宗極奇學祿金命燮高廷獜李時元李維坤鄭潤邦。忠淸道幼學趙顯普金禧運池若天朴承煥申器達鄭載遠韓海集鄭履輝兪學中兪漢明韓海夢申章河趙洙柳行直柳濟松宋載輝柳夢星。進士吳燧。幼學吳伯臣崔宗大吳聖臣崔宗岌林復天曺光國。進士林在恒林翰儒閔趾孝愼命天。幼學吳在寬申復趙潤。慶尙道進士裵褧全尙貞禹命構鄭三徵李摽李晦根。生員朴光輔。幼學李光㕀成章烈李鶴徵裵蔚彬李玉徵成肯烈徐鈺裵仲彬裵哲祚成最烈成條烈崔奎燦崔光南鄭繼說盧思國許墡黃大坤許瑾許佶裵寧祚裵慶寶盧儉朴思德崔祥龍。平安道幼學柳楨金成玉柳碩煥吳秀一。生員金致和。幼學梁濟根咸性浩權國中金龍達吉祥潤鄭簡李宗倜吉鳳儀田禹濟韓宅範劉有恒元相堯金昌周車以孝明星瑞朴東淳車載大玄鳳五。生員康致肅。幼學安厚瑞金玗尹得五白光益。進士康伸趙壽錫。黃海道進士申㵙李一燧金希八。生員吳希集張漢鳳李東運洪聖肇。幼學趙光呂申光岳李點李慶昇。江原道幼學朴乃陽黃乃正權夢庚李楨彬權漢仁李福彬安宗述閔百敬李命升金焵李壽欽。進士李海魯朴敦浩崔壽亨。咸鏡道進士韓宗鎬李宅永金宗鏽。幼學金宗韓永吉李聖範文暎奎金弘淳李景春金弘潗韓博海文復奎韓膺洙李景雨趙泰觀等疏曰。伏以。皇穹不吊。我文孝世子。奄棄儲宮。轉眄之頃。玄隧永閉。虞卒已訖。臣民痛隕。曷有其極。伏惟聖上止慈之念。一倍悲疚。何以堪抑。憂悶之情。不敢以貴賤遠近而有間也。臣等仍竊惟念吾道在東。人文丕興。上下數百年之間。眞儒輩出。以闡繼開之業。以贊昭明之治。其功大則報之也崇。其德盛則尊之也至。腏食兩廡。前後相望。斯文由是而益光。治敎由是而益彰。第惟禮典旣重。難竝行於一時。顯晦有數。亦或待於來後。有若先正臣文靖公金麟厚。以一代儒宗。百世師表。尙闕躋享之儀。公議久而愈鬱。此誠聖朝之欠事也。臣等俱以謏見末學。其於大賢閫域。顧何能蠡測斑窺。而若乃得於前人之論撰者則有之。請擧其梗槪而仰陳焉。麟厚。以淸明溫粹之資稟。有超邁灑落之氣像。自在幼少。言語簡寡。步履整正。不經心於外物。已默觀乎生理。咏天體之句。狀明德之作。皆在就傅以前而能自見得大意。人或謂近於顔子之明睿。此則天賦之絶異也。早歲志學。晩益進修。以小學大學爲始終條理。終身服習。如誦己言。又致力於語孟詩易。以至圖說之義理精深。西銘之規模廣大。亦嘗翫索不已。曰學者不可偏廢也。知已及之而心若不足。擇已精矣而思之益謹。此則學問之純篤也。以言乎造詣則敬以持守。義以裁度。體之心而反之身。德日進而業日廣。表裏無間。動靜如一。卓乎其大中至正之規矣。我朝諸儒。率皆專心於明理之學。雖於精微處。尙或有未盡闡發者。而麟厚默契道妙。洞見大原。有以太極陰陽爲一物。人心道心爲體用者。則一言剖破。明白的確。文憲公臣奇大升。嘗於四端七情之辨。多所質疑。得其印證後。文純公臣李滉。往復論難。殆數萬言。而要皆本之於就正之旨者也。李滉亦嘗見其論學文字。深歎識解之精密。平日立論大致。不惑於新奇。不亂於繳繚。平正易知。攧撲不破。而亦不自以爲知。一皆折衷於朱子。蓋自陽明之徒起。而江西一泒。復浸淫乎中國。以是偏邦之士。雖學朱子之道。而鮮克眞知。其如日中天。鱗厚乃尊信之篤。謂當直接乎孔聖之統。嘗有詩云。天地中間有二人。仲尼元氣紫陽眞。卽此而識趣之度越。可見。而其羽翼斯道之功。爲如何哉。又明於節文儀則。修正家禮之闕文疑義。而考據無不精當。文元公臣金長生。多取其說。以證禮書焉。以言乎其出處。則自仁廟毓德春宮之日。侍講旣久。恩遇甚隆。直廬之躬臨問難。墨竹之手寫宣賜。可知同德相與之盛。文正公臣趙光祖諸賢之冤。人莫敢言。而麟厚在館職。獨上箚開陳。辭意剴切。中廟頗示悔悟。仁廟初載。首下伸雪之命。人以爲。當日一言。蓋發其機焉。方朝廷倚重而乞養出外。已固斂退之意。及仁廟昇遐。而杜門謝事。獨切悲慕之情。嗚呼。五百聖作。名儒應時。而不幸生民無祿。未得終致明良康哉之休。此固遺恨千古。然士大夫進退辭受。實有關於風俗盛衰者。而麟厚能燭微見幾。沈晦萉遯。以沒其身。顧其明知達識。淸風大節。未可以一行稱述。而深造厚積之發。實根於道學之正矣。至若治家則正倫理而篤恩義。敎人則該知行而一內外。爲詩文亦粹然無雜。一出於正。皆所以理性情而極道德。眞仁義者之言也。見其威儀也。儼然而可敬。接其辭氣也。溫乎其可樂。襟期坦蕩而有壁立鳳翔之操。心地嚴密而兼浴沂庭草之趣。殆庶乎中和之不倚不流焉。是以聞風者誠服。覿德者心醉。少事文敬公臣金安國。安國呼以少友。迨見其晩節。每稱三代人物。文成公臣李珥。亦稱其出處之正。海東無與倫比。至以淸水芙蓉。光風霽月爲喩。文正公臣宋時烈。尤加景慕。於所撰大碑文字有曰。國朝人物。道學節義文章。忒有品差。兼有而不偏者無幾矣。天佑我東。鍾出河西金先生。則殆庶幾焉。河西卽麟厚之號也。末又擧道德博聞之文。以示斯名之稱千載之下。孰得以改評哉。噫。世無古今。人無賢愚。而莫不仰之如山斗。凡於杖屨之所及。亦皆俎豆而尸祝之。粵在顯廟朝。特命宣額於筆巖。尙賢之擧。非不盛矣。而若乃儒林宗仰之心。則猶有歉於崇報之未盡也。今臣等所陳。蓋述先賢之定論。非出後生之私見。是當俟百世而不惑。從祀之典。舍斯其誰。而只緣年代稍遠。自致因循。近世以來。章甫之封章擬請。亦旣屢遭。而輒値事會。一未登徹。向臣所云顯晦有數者。於此亦可見矣。恭惟我殿下。嗣服之後。政今施措。動合天則。而尤於崇儒重道。益致聖意。凡係列朝未遑之事。多有修擧。則一世公議之積屈而得伸。顧不在於今時也耶。臣等雖極陋劣寡聞。而慣承前輩緖論。自切慕賢之誠。始自今歲二月。八路多士。裹足入城。治疏伏闕。至於四朔之久。而見阻喉院。終未上徹。仍値擧國哀遑之日。不敢瀆陳。荏苒因循。遂至于今矣。顧念群情莫遏。公議僉同。旣不可中止。而禮葬已畢。悲撓纔定。臣等亦可以得間而畢說矣。玆敢相率仰瀆于黈纊之聽。伏願聖明。恢詢蕘之盛。軫崇德之報。特命有司。亟擧先正臣金麟厚躋配文廟之禮。以盡昭代之美規。以副多士之顒望。副斯文幸甚。世道幸甚。臣等竊有所慨然者。今此疏擧。卽八路章甫公共之論。則登徹之後。許施與否。惟在我聖上處分。而臣等伏閤。前後八箇月矣。其在惟允之地。一向阻塘。尙不捧入。使此多士。遲延屢朔。此亦壅蔽之一端。未知古之喉院。亦如是否。臣竊惜之。答曰。省疏具悉。文靖之造詣。予嘗所尊慕。然從享。大典禮也。幾百年未遑擧。今豈可輕議。爾等退修學業。
정조 10년
丙午八月二十九日辰時。上御重熙堂。右承旨入侍時。右承旨李祖承。記事官金孝建。記注官金健修。記事官尹行任。原任直閣鄭東俊。以次進伏訖。上曰。禮房承旨入侍。賤臣承命出。與左副承旨徐龍輔偕入進伏。上敎健修曰。昨日摘奸。則高陽郡守在官乎。健修曰。昨日直入高陽客舍。則寂無一人。故招官吏問之。則答以爲。本官以親病上京。明日還官云。屛帳床卓之屬。初無置諸客舍之事。故不得見之。只有官婢及色吏一人。方造果。故臣問何故。只汝一人造果乎。答以爲。官婢皆以支站事。出去云。臣又問座首。在何處乎。答以爲。看坪事。出往云。故別無可見之事。仍往坡州。摘奸還歸矣。上曰。注書往延接都監。摘奸以來。賤臣承命出往。少選復命曰。各色郞廳中李泰懋鄭柱二人外。只書進字於擧案。始未及待令矣。上曰。柳文養在都監乎。賤臣對曰。柳文養亦未見之矣。上曰。提調入侍。賤臣承命出。與提調徐有隣偕入進伏。命書傳敎曰。延接都監。史官摘奸。今日依例發送。而今聞回奏之言。各色郞廳中二人外。皆不知去處。擧案中只書進字。終不待令。致使史官空還。名以都監。如是怠慢。亦關國綱。當該各色郞廳。一竝拿問處之。至於軍色郞廳柳文養。可謂前功都虧。宜有別般警飭。爲先記過。郊館待令。續見史官書啓。畿邑擧行。交河倅之勤勵。坡州牧之修擧。極爲嘉尙。而高陽則該郡守偃處京城。初不下往。無論館舍及各項什物。無一着意措置。殆若故欲生梗者然。此等頑慢不畏令之守令。不可無懲一之擧。高陽郡守鄭東元爲先罷黜。令該府拿問。各別重勘。其代政官牌招開政。各別擇差。待下批。當日辭朝。又命書傳敎曰。除拜之後。尙不出肅。可知其亦爲引義。若此則此宰臣姓同之親。皆將人人而引義。面面而勉出乎。道理不當若是。兵曹參判趙鼎鎭。從重推考。仍卽牌招入直。萬一違牌。大關國綱。以此嚴飭。命退。諸臣以次退出。
정조 10년
丙午八月二十九日未時。上御重熙堂。同副承旨入侍時。同副承旨洪義榮。假注書金祖淳。記注官承膺祚。記事官李崑秀。以次進伏訖。上曰。禁府草記。以捧供。書批以出。賤臣承命出傳。命書傳敎曰。同義禁尹尙東趙㻐許遞。前望單子入之。待下批。牌招察任。又命書傳敎曰。明日次對。又豈無臺諫。兩司在外及有情勢人。竝許遞。今日政。以在京無故人差出。命退。諸臣以次退出。
정조 10년
丙午八月二十九日酉時。上御重熙堂。禮房承旨入待時。左副承旨徐龍輔。假注書金祖淳。記注官承應祚。記事官李崑秀。一直提學朴祐源。以次進伏訖。上曰。風寒向夕愈甚。無異於冬日矣。龍輔曰。然矣。上曰。都監。時無都廳與郞廳。凡事必多曠廢之嘆。而趙弘鎭之由限已滿。明日則謝恩。仍爲仕進都監之意。分付。賤臣承命出傳。上曰。日寒如此。時囚及於都憲供辭。皆以草供。夜深前捧入。賤臣承命出傳。上曰。草供催促。仍命退。諸臣以次退出。
정조 10년
行都承旨沈豐之坐。行左承旨具明謙坐。右承旨李祖承坐。左副承旨徐龍輔坐直。右副承旨徐瀅修坐直。同副承旨洪義榮坐。注書金孝建仕一員未差。假注書金祖淳仕直。事變假注書朴蓍壽仕。
정조 10년
傳于具明謙曰。慶尙監司。次對同爲入侍。
정조 10년
洪義榮啓曰。大司憲鄭昌順任所在外。執義李濟萬。掌令李之英。持平金孝眞在外。掌令沈鏗牌不進。持平尹悌東未署經。監察茶時之意。敢啓。傳曰。知道。
정조 10년
以應敎申耆。副校理沈晉賢牌不進罷職傳旨。傳于徐龍輔曰。只推。
정조 10년
吏曹口傳政事。以李龜雲爲兵曹正郞。姜翰爲分兵曹正郞。
정조 10년
以吏曹參議李集斗牌不進罷職傳旨。傳于徐龍輔曰。只推。
정조 10년
有政。吏批。判書兪彦鎬進。參判未差。參議李集斗牌不進。行都承旨沈豐之進。以李性源爲同經筵。金聖準金載恒爲監察。李彦熙爲泰陵參奉。禁府都事權偗。軍資奉事申光河。相換。徐有器爲禮安縣監。知經筵單李性源。同經筵單兪彦鎬。
정조 10년
兵批。行判書李命植進。參判趙鼎鎭入直進。參議柳誼病。參知李夔病。行左承旨具明謙進。啓曰。忠淸水使。今當差出。而擬望之人乏少。他道未準朔守令。竝擬。何如。傳曰。允。以沈爲忠淸水使。
정조 10년
傳于徐龍輔曰。勅行時。通官姓名。雖入錄於牌文。而跟役等姓名。初無公文之來到者。我國亦不探出登聞。事甚疎忽。此後勅行到冊後。驛官先往時。一一詳錄姓名及年歲。令儐使後錄狀聞。定式施行。自今番勅行。跟役人姓名年歲。亦令儐臣。探問狀聞事。分付。
정조 10년
傳于徐瀅修曰。懸頉摠管許遞。前望單子入之。
정조 10년
摠管前望單子入之。都摠管李在協。副摠管黃昇源落點。
정조 10년
以大司成閔鍾顯。陞試限內不爲設行。依定式禁推傳旨。傳于沈豐之曰。事勢似然。今番分揀。來月旬前設行。
정조 10년
傳于李祖承曰。同副承旨與迎接都監郞廳入侍。
정조 10년
傳于徐瀅修曰。坐直承旨入侍。
정조 10년
徐瀅修。以都摠府言啓曰。今日入直內三廳武兼禁軍及軍兵等。當爲中日習射。而勅使近京。回還間姑停之意。敢啓。傳曰。知道。
정조 10년
洪義榮。以義禁府言啓曰。時囚罪人鄭東元原情草供判付內。卽其地定配。而親年七十。無兄弟獨身。例皆收贖。功議區別。減等後收贖放送事。命下矣。鄭東元依判付。卽其地定配照律。而大典通編罪犯準計條有曰。犯定配者。準杖一百徒三年。推斷條有曰。犯私罪。杖一百以上決杖。告身盡行追奪。雜令條有曰。王府決杖者。代以金贖云矣。鄭東元。杖一百收贖。告身盡行追奪。徒三年定配。而親年七十。無兄弟獨身。依法典收贖。而東元十一代祖蘭宗。佐理功臣。永安尉。異姓五寸親云。功議各減一等。杖八十徒二年收贖。告身盡行追奪。放送。何如。傳曰。允。
정조 10년
獻納金光岳疏曰。伏以。皇天不吊。臣民無祿。我春宮邸下。奄棄賓僚。玄遂永閉。虞卒已過。三殿之疚懷。無辭可慰。萬姓之冤號。與日俱深。天乎人乎。胡寧忍斯。伏況我殿下。以止慈之情。遭罔涯之慼。初終饋奠。莫不躬臨。大小儀文。率皆親檢。悲悴之極。榮衛易損。區區下情。尤不勝焦煎悶迫之至。嗚呼。逆醫李廷楫等之罪。可勝誅哉。沖齡保養。專資乳道。而自春徑斷。以致元氣之潛鑠。疹候調治。亦有常方。而熱劑忽進之。竟至症勢之添劇。初不審愼於莫重之地。反欲希覬於獨任之日。極意掩諱。專事彌縫。議藥之設。從古何限。而豈有如此逆之自信偏見。恣行胸臆者哉。以情狀則萬戮猶輕。以辜犯則千剮無惜。公憤轉激。衆冤咸萃。滿廷臣僚。孰不曰此讎可復。環土民庶。孰不曰此賊可誅。誓不欲俱生。而只緣臣等之冤泣罔措。忱誠未孚。致使窮兇貫盈之賊。宜然假息於覆載之下者。于今五易月矣。何幸聖上。廓揮乾斷。特許群請。雪涕張目。至冤可洩。而曾未一宿。忽下勿施之命。半夜蒼黃。遽令頒布。此何國體。此何刑政。殿下以己酉處分爲敎。而處分之輕重。當視罪之大小。今日逆醫之罪。尙可與己酉醫官。同其處分乎。嗚呼。日月寖深。秋享又過。而尙共一天之讎。未加三尺之誅。古今天下。寧有是哉。伏願聖上。依前允兪之命。逆醫廷楫等三人。亟令王府。卽速拿鞫。以伸王章。以快公議焉。嗚呼。國家之設置烽燧。法意至重。關係。何如。而湖嶺間擧烽一事。事未前有。聞極驚怪。忠淸兵使則因該道臣請罪。將施重勘。而究其本。則事在嶺南。該兵營常時若能察飭。則到今豈有此擧乎。臣謂分付嶺營。嚴加査實。當該慶尙兵使及烽臺沿路邑中。不謹守令。摘發現告。拿問正罪。一以爲嚴烽燧之道。一以爲懲他道之地。可也。忠淸水使李延弼。目不識丁。志專肥己。民訴畓至。則送冊房而受題。不問訟理之何如。惟謹署而已。禁松生慾。則託戰船而作板。敢肆水陸之運送。以家近故也。貨賂公行而衙客招權。掊克是事而閭民難支。一境嗷嗷。松政關係。何等嚴重。而無難濫斫。傳說浪藉。臣亦謂令該道道臣。各別詳査。水使李延弼。施以當律。宜矣。禮安縣監任璸。風病轉成癃聾。而下吏緣以作奸。民情不得導達。衙客干預官政。而賂門從以大開。吏窠各有定價。以至於縱家僮而賣草於市。坐東閣而手計其直。其他鄙瑣之事。不一而足。如此之類。不可置之於字牧之列。禮安縣監任璸。宜施罷職之典。仍竊伏念臣。人器魯下。材識淺短。屢叨言地。絲毫無補。撫躬循省。恒切愧懼。而臣方鄕行纔返。除旨又降。賓對有命。召牌踵臨。怵義畏分。叩謝是急。而不稱之任。臣旣自知。蔑效之地。理難冒膺。況臣素患阿睹之疾。頓添於行役之餘。實無自力供仕之望。玆敢隨詣闕外。略暴危懇。伏乞聖慈。亟遞臣職。以安微分焉。省疏具悉。上款事。前已悉諭。慶尙兵使等事。俄因査狀。大臣已論責矣。李延弼事。所論諸條。多係不法。不可不別加詳査。如法勘繩。出自近列。苟能謹愼。豈有此臺言。爲先罷職。仍令廟堂。嚴飭道臣。親執按覈狀聞。任儐事。遠外風聞。雖難盡信。此與浮謗有異。行査之際。此時本道。癏曠可悶。爲先改差。令新道伯。詳査狀聞後。以爲拿問勘處之地。爾其勿辭察職。
정조 10년
大司諫徐有成疏曰。伏以。旻天不吊。惟我王世子邸下。奄棄賓僚。封隧永閟。時月屢換。臣民痛冤。固無窮已。而如臣曾忝宮僚之末者。其悲號哀廓之忱。愈久而愈不能自止。伏惟我殿下。以聖人止慈之情。遭天倫無涯之慼。悲疚勞攘之餘。不瑕有傷損之節。臣尤不任憂慮之萬萬。仍伏念臣於見職。豈有一毫堪承之望。而前歲之臘。適値鞫囚有命。恩除踵下。他不暇顧。冒沒趨參矣。伊後亞諫之疏出。而聲罪至嚴。論勘至重。旣謂之漫不可否。仍請以譴削之律。夫鞫獄事體。何等重大。而冒居執法之地。不思爭難之道。以致獄情疎忽。公議峻發。不職之罪。無以加此。其不可以時月之稍久。晏然自掩也。明矣。而前月之重叨也。儒臣又以賓對隔日冒違召命。至請譴罷。臣之罪戾。於是益著。由前由後。其何敢爲進身之計哉。且臣竊有所萬萬切至之懇。倂此附陳焉。臣之老母。近以挾食之症。重經危篤之境。首尾數十餘日。進退無常。藥餌未收顯效。飮啖全却常進。神息澟綴。轉側須人。臣無他兄弟。獨自扶將。盡宵焦遑。晷刻難離。雖無許多情勢之可言。以此私情。其不可出而供職則決矣。玆敢隨牌露章。悉陳衷懇。伏乞天地父母。俯垂矜諒。亟命鐫改臣新授職名。仍治臣逋慢之罪。以重廉防。以便救護焉。省疏具悉。爾其勿辭。救護母病。
정조 10년
丙午八月三十日巳時。上御重熙堂。禮房承旨入侍時。左副承旨徐龍輔。記事官金孝建李崑秀尹行任。以次進伏訖。上命書傳敎曰。都承旨馳詣宗廟景慕宮。奉審摘奸以來。又命書榻敎曰。惠慶宮進服調中歸脾湯五貼劑入。又命書傳敎曰。政官牌招開政。命退。承史以次出。
정조 10년
丙午八月三十日未時。上御重熙堂。同副承旨入侍時。同副承旨洪義榮。假注書金祖淳。記事官李崑秀尹行任。以次進伏訖。上曰。兵戶曹郞廳。如已來待。入侍。賤臣承命出。與戶曹正郞具膺。兵曹佐郞柳文養偕入進伏。上敎具膺曰。昨日史官摘奸時。汝則仕進云。而供辭則何不發明乎。膺曰。紛疏事涉惶悚。故不敢爲之矣。上曰。今番贈給與別求請物件。皆已措備乎。膺曰。幾盡措備矣。上曰。贈給刀子及廣多繪。自何處爲之乎。膺曰。自當方造出。而勅行入來之翌日。例爲贈給矣。上曰。原贈給外。不可無預備等待之物。蓋甲辰年。有猝辦之事故也。膺曰。然矣。上曰。然則出與館伴商議爲之。好矣。膺承命退出。上謂文養曰。汝自慕華館入來乎。文養曰。然矣。上曰。慕華峴大路掩遮處。何如。文養曰。雖是覆土揷松。作路之迹。猶有其痕矣。上曰。誰爲看役。文養曰。北部都事李榮運。西部奉事趙應鎭出來董飭矣。上曰。弘濟院道路。何如。文養曰。弘濟院則不得出見矣。上曰。昨日史官摘奸時。汝何不在都監乎。文養曰。軍色則在於東門外。故史官之來。全然不知矣。上曰。雖然旣在都監。不知史官之去來。則安有董飭禁諠之意哉。此後則各別小心。監董內外。可矣。上曰。什物已盡排設乎。文養曰。或慮其傷汚。姑不排設矣。上曰。聞街路人家門戶。皆令外鎖。至於無鎖者。使之造出門隙。皆塗風紙云。此果自都監知委之事耶。文養曰。此外都監知委。甲辰亦有鎖門之擧。而漢城府捧甘分付云矣。上曰。其他擧行。何以爲之乎。文養曰。軍兵則以啓下名數用之。舌官則西下譯官及御前通事四人。引禮二人。諭祭又差備及小通事十餘名。磨鍊矣。命退。諸臣以次退出。
정조 10년
丙午八月三十日申時。上御重熙堂。坐直承旨入侍時。右副承旨徐龍輔。假注書金祖淳。記事官李崑秀尹行任。以次進伏訖。命書傳敎曰。發遣吏郞。諸執事。淸齋與否。摘奸以來。仍命退。承史以次退出。
정조 10년
行都承旨沈豐之坐。行左承旨具明謙坐。右承旨趙興鎭坐直。左副承旨徐龍輔坐。右副承旨徐瀅修坐。同副承旨洪義榮坐直。注書金孝建仕一員未差。假注書金祖淳仕直。事變假注書未差。
정조 10년
惠慶宮除服後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
惠慶宮。政院玉堂單子問安。答曰。知道。
정조 10년
惠慶宮。朝廷二品以上六曹堂上單子問安。答曰。知道。
정조 10년
具明謙啓曰。龍虎營訓鍊都監。禁衛營御營廳守禦廳摠戎廳將官來言。軍案修整次。請出云矣。敢啓。傳曰。知道。
정조 10년
徐龍輔啓曰。來初五日朝參日次。而勅行相値。頉稟之意。敢啓。傳曰。知道。
정조 10년
傳于徐龍輔曰。都承旨同副承旨與輪對官入侍。
정조 10년
具明謙啓曰。禁衛大將徐有大。以南廟獻官。今方受香。出去矣。所受命召。來請還納。何以爲之。敢稟。傳曰。仍佩往來。
정조 10년
具明謙啓曰。禁衛大將徐有大。仍佩往來事。命下矣。將兵之任。不可一刻無摠察之人。何以爲之。敢稟。傳曰。都提調摠察。
정조 10년
具明謙啓曰。禁衛大將。以都提調摠察事。命下矣。在前如此之時。或有都提調命招之例。或有從事官發牌聽傳敎之例。今番則何以爲之乎。敢稟。傳曰。從事官發牌聽傳敎。
정조 10년
以全羅監司狀啓。九月令進上石榴。限內不得封進。惶恐待罪事。傳于徐龍輔曰。勿待罪事。回諭。
정조 10년
徐龍輔啓曰。未下直守令。當日辭朝事。命下矣。禮安縣監徐有器。諫院則旣已署經。而憲府諸臺。或在外。或未署經。不得擧行云。何以爲之。敢稟。傳曰。一司除署經。
정조 10년
傳于徐龍輔曰。右承旨入侍。
정조 10년
吏曹口傳政事。南部都事朴東俊。義盈主簿尹光心相換。
정조 10년
有政。吏批。判書兪彦鎬進。參判未差。參議李集斗式暇。行都承旨沈豐之進。以呂萬永爲司諫。洪樂恒爲掌令。李在容爲典簿。尹應烈爲司僕主簿。朴基正爲兵曹正郞。徐弘輔爲尙衣主簿。
정조 10년
兵批。行判書李命植病。參判趙鼎鎭病。參議柳誼病。參知李夔政事入直進。行左承旨具明謙進。副護軍單兪彦脩李思祚韓宗纘崔烜。副司直單洪明浩李羽晉。副司果單嚴思憲。
정조 10년
洪義榮啓曰。合辭闕啓。事甚未安。今日政。新除授掌令洪樂恒。卽爲牌招。何如。傳曰。允。
정조 10년
以禮曹行司直嚴璹卒逝單子。傳于洪義榮曰。所遭以後。未及登筵。遽聞此長逝。殊用惻然。祭文中。以此措辭事。分付。
정조 10년
具明謙啓曰。事變假注書朴瑞源。身病猝重。勢難察任。今姑改差。何如。傳曰。允。
정조 10년
事變假注書望。朴瑞源改差。代以李相璜爲事變假注書。
정조 10년
傳于洪義榮曰。觀此該都監謄入笏記。與癸未以前各年擧行。大有異焉。雖以甲辰例言之。贐行密贈。送勅前一日爲之。而兩勅添加給銀。則送勅日宴饗臺幕次。分作四單。與內備各種。上副勅許。金領府事。徐判府事。分往入傳。通官則招致小次前分給。此事俱載政院日記及日省錄。今以夜深後。別軍職分給爲言。此或指本色入給時耶。朴寶樹處別贈。亦於館所擧動時。招致下敎。則高陽站云云。亦有相左。更問于本都監。如不記有。問于伊時館伴或戶判以啓。
정조 10년
以黃海兵使狀啓。安岳勅需監色等査覈事。傳于洪義榮曰。觀此海閫査啓。參以各人供招。大體事實。不難知矣。査案肯綮。專在錢貨與受一款。而與者尹光郁林處蕃也。受者朴茂得林處赫也。四人皆云是安岳吏鄕。而淵校執捉之時。所持錢貨。尙在茂得衣袴間云爾。則禁物之不入於館舍簷內。亦不及於通事手中。今可謂得其實矣。安邑人與之。安邑人受之。是何異於行錢於國中。惟國中人賭利者乎。然則計不但未成。與受尤無可論。此而置法。反有乖於平允之政爲。若言約買之謬例。未知首謀是誰某。然旣登聞之後。不可不嚴治。以懲日後。光郁處蕃等仍囚。待伴送使回還時。與帥臣開坐嚴棍充軍。茂得則不過是暫時替入。雖無同情之跡。不能拒納。因有罪矣。處赫則買饌之計。非不干涉。受錢之時。旣未現捉。竝令該帥臣。分輕重嚴治。至於通事等。無論此事他事。行中作俑。此輩是已飯俸之潛賣。朝家每以爲不必窮治云。而非渠輩之徵索紬綿。安有此事端。移付關西伯。痛加嚴治。以戢灣俗。其餘在囚人。竝放送事。令廟堂卽爲行會黃海兵使處。
정조 10년
傳于洪義榮曰。今番査事。專爲錢貨與受一款。而不入於通事之手中。而安邑吏鄕之私相與受。明若觀火。方岳之任。何等體重。事狀旣如許。則不必今年問勘斷。且今本道支勅勘簿。大關民邑之弊。邑倅之冒禁與否。吏民之受困有無。其所戢察。決難付之生手。黃海監司嚴思晩。拿處分揀。以越俸三等施行。惟若分揀之命。一則爲民邑。二則爲民邑。邑倅之稱以甲辰勅需物種中。取見存者自備。若有勒徵富民之事。先自一二現發處。待勘簿摘發狀聞。今番萬一掩置。從後現露於朝家按廉之時。是豈非罪上添罪乎。此意令廟堂別關嚴飭。斯有補效之實效。
정조 10년
洪義榮啓曰。因都承旨沈豐之所啓。上曰。依爲之。西部則旣不信聽。亦無知委云。分揀。大抵禁雜人。何患無其方。而有造鑰外鎖之擧。事極駭怪。自本院。其委折問啓可也事。命下矣。問于漢城府。則判尹洪良浩。以爲。去八月二十六日。自迎接都監。捧甘於京兆。自興化門至慕華館。毋論士夫閭家。左右家前。各其門着實外鎖云云。故果依都監甘結。知委於當該各部。而只憑都監甘結。經先知委。致勤問啓之命。不勝惶悚云矣。敢啓。傳曰。然則問于都監以啓。
정조 10년
傳于洪義榮曰。右承旨許遞。前望單子入之。待下批。牌招察任。
정조 10년
以右承旨趙興鎭牌不進罷職傳旨。傳于洪義榮曰。只推。牌招入直。
정조 10년
洪義榮啓曰。右承旨趙興鎭。纔已牌不進。伴直無人。右副承旨徐瀅修。所當牌招。而拘於廳規。不得請牌。何以爲之。敢稟。傳曰。旣有更爲牌招之命。則司謁遲滯。有此啓辭。當該司謁林益鉉。捉致立庭嚴飭。
정조 10년
洪義榮啓曰。因漢城判尹洪良浩問啓。然則問于都監以啓事。命下矣。問于迎接都監。則提調鄭一祥。館伴李性源。以爲。今此迎勅時。禁喧一節。實爲緊務。凡事擧行。多在軍色郞廳。而勤勵之故。分數或過。乃以禁人之事。有此鎖門之甘。臣等失在矇然。初未察飭。問啓之下。不勝惶恐云矣。敢啓。傳曰。知道。有問于都監之命。則問于卿等。政院之做錯也。卿等退去。甲辰年所無之例。今番創行。昨日入侍。亦不首實。該郞柳文養。更觀前頭當處分。以此嚴飭可也事。分付。
정조 10년
傳于洪義榮曰。右承旨入時。
정조 10년
以應敎申耆。副修撰趙弘鎭牌不進罷職傳旨。傳于洪義榮曰。申耆之情勢。宜欲一遞。許遞。趙弘鎭之又復違牌。極爲駭然。禁推。
정조 10년
徐龍輔。以奎章閣言啓曰。奉謨堂每年孟春孟秋。涓吉展拜事。載在閣志矣。今秋孟朔。連値事故。不得入稟。展拜吉日。以今朔擇入乎。敢稟。傳曰。今番置之。
정조 10년
洪義榮。以弘文館言啓曰。應敎申耆。旣有只推之命。副修撰趙弘鎭。由限已過。竝卽牌招察任。何如。傳曰。允。
정조 10년
沈豐之。以吏曹言啓曰。今此迎勅時展祭文官。前正郞洪光一姜彙鈺。時無職名。令該曹口傳付軍職。何如。傳曰。允。
정조 10년
兵曹口傳政事。副司果洪光一姜彙鈺。
정조 10년
洪義榮。以禮曹言啓曰。取考戊申謄錄。則因圖畫署手本。禳災歲畫。依辛巳年例。停止事。蒙允矣。今年亦依此例停止乎。敢稟。傳曰。知道。
정조 10년
洪義榮。以魂宮都監儀軌廳都提調意啓曰。本廳儀軌。奎章閣件。纔已修正。粧䌙以入之意。敢啓。傳曰。知道。
정조 10년
洪義榮。以墓所都監儀軌廳都提調意啓曰。本都監儀軌。今始修正。分作二冊。奎章閣所上。以御覽件。粧䌙以入。春秋館禮曹件。依例分上。江華史庫件。入送藝文館。待後日曝晒。一體分上之意。敢啓。傳曰。知道。
정조 10년
具明謙。以摠戎廳言啓曰。今此迎勅時。自弘濟院至迎恩門。防護禁雜人等節目。令御營廳摠戎廳。往復停當。分掌擧行事。館伴已爲筵稟定奪矣。臣廳則勅使入京當日。別定將校八人及標下軍一百名。自追慕峴越邊。至弘濟院館所門外。禁雜人等節。分掌擧行。嚴飭禁辟。而勅使回還日。亦爲依此擧行之意。敢啓。傳曰。知道。
정조 10년
吏曹啓目。粘觀此同敦寧鄭述祚上疏。則以爲。臣本無敦寧。格例有拘。亟許鐫改。亦爲白臥乎所。旣無敦寧。則似當許遞是白乎矣。宰臣所帶遞仍當否。臣曹自下不敢擅便。上裁。何如。判付啓。依回啓。施行爲良如敎。
정조 10년
備邊司啓目。諸道寺刹之甚殘。紙弊之可矜。何邑不然。而若淳昌一郡。以其有三軍門所納。受弊最甚。令本道取其營納元數。參以目下時直。竝與運輸雜費。而參量折定。成出節目。枚報本司。使紙直相當。而實惠遍敷於緇徒。情債嚴防。而橫斂不及於平民。一或違越。則毋論京外。隨現論勘之意。分付三軍門及該道道臣。何如。判付啓。以一郡之力。辦此近七千束之紙。爲弊之滋多。不聞可知。今旣登聞之後。殊有別般矯捄。可責來頭實效。無論添價與減數。令道伯往復各該軍門。從長釐改後。形止使之限內狀聞爲旀。近來本司回啓。無難遲滯。以此啓目言之稟處之命。今爲幾朔乎。若無昨日提敎。未知何時稟處。應行簿書之末。猶若是抛置。荒年災政。難望具悉心勤孜。廟堂擧措。寧不慨然。此後少加惕勵。必於勸飭之前。恪修職事。以除一分酬應之勞事。卿等知悉。言于大臣爲良如敎。
정조 10년
禁府照目。南部奉事李春英。西部奉事李明誠矣。李春英段。迎勅習儀時。身當部官。觀光雜人。不能禁斷。致有喧聒之弊。事極可駭罪。李明誠段。伊日習儀時。以殺獄檢驗事。出往江郊。則雖與無端不參有異。而下隷之亦不待令。誠有不能檢飭之罪。李春英段。笞五十收贖。解見任別敍。李明誠段。笞四十收贖。附過還職。竝只私罪。奉敎依允爲旀。李春英段。功減一等爲良如敎。又照目。出身崔昌祿。變着軍服。攔入闕門。揆以紀綱。萬萬痛駭。以此照律。罪杖六十收贖。告身盡行追奪。徒一年定配。私罪。奉敎依允。
정조 10년
丙午九月初一日辰時。上御誠正閣。都承旨同副承旨與輪對官入侍時。行都承旨沈豐之。同副承旨洪義榮。假注書金祖淳。記注官承膺祚金健修。宗廟令柳。社稷令李英裕。東學訓導張相吾。中部都事徐有升。西部都事趙應鎭。南部都事朴東俊。北部都事李英運。東部奉事林淳浩。忠勳都事尹煜。活人別提洪徽河。西氷庫別提金百全。義盈主簿尹光心。掌樂主簿朴知源。承文正字李基禎。司宰主簿尹行醇。議政府司錄高應觀。司饔奉事李羲雲。繕工奉事金鼎相。宗簿直長崔鵬海。漢城庶尹朴一源。長興奉事申昔。典牲主簿朴宗榦。奉常判官沈銖。敦寧參奉朴英源。禮曹正郞南景龍。兵曹佐郞李益洙。校書校理柳弘之。戶曹佐郞金在淳。尙瑞副直長徐澈修。內資奉事趙鎭大。典設別檢羅東善。刑曹佐郞梁周翊。典獄參奉洪昌源。司圃直長李協聖。成均典籍呂奎明。儀賓都事金履裕。兼引儀鄭桓。造紙別提具聖元。濟用奉事李潢。廣興守金煹。東氷庫別提吳在臣。司䆃僉正鄭杆。掌苑別提趙觀鎭。瓦署別提申韺。平市令趙雲絅。尙衣僉正李命杰。養賢庫兼主簿安鳳來。內贍主簿高廷煥。工曹正郞李命暹。軍器僉正具壽民。以次進伏訖。上曰。左承旨入侍。出榻敎賤臣承命出。與左承旨具明謙偕入進伏。上曰。輪對官以次進前。奏對後退去。進前。上問職姓名及職掌。仰對。上曰。所懷。曰。所懷則無矣。有升進前。奏職姓名職掌。上曰。所懷。有升曰。別無可奏之事矣。英裕進前奏職姓名。上曰。職掌。對曰。不得行公。故職掌則未及知矣。上曰。何故不得行公耶。對曰。身病連綿之致矣。相吾進前奏職姓名。上曰。職掌何事。相吾不能對。上曰。汝是何處人耶。對曰。碧潼人矣。豐之曰。筵席奏對。事體至嚴。而東學訓導張相吾所奏。極其矇矓。職掌下詢之下。又不能仰對。事甚駭然。推考。何如。上曰。依爲之。出擧條應鎭進前奏職姓名。上曰。職掌。七事除之。所懷陳達。可也。上曰。勅行隔日。禁雜人等節。何以爲之耶。聞人家皆令外鎖云。此何事也。應鎭曰。漢城府捧甘知委。使皆外鎖云。外鎖則終涉駭異。故臣部字內。則姑無分付之事矣。上曰。旣是京兆捧甘之事。則漢尹之意如此乎。抑次堂知委乎。對曰。此則臣亦未能詳知矣。命書傳敎曰。未下直守令。當日辭朝。東俊進前奏職姓名。上曰。除職掌。有所懷。其陳之。對曰。所懷則無矣。上曰。汝今當迎勅之役乎。對曰。然矣。上曰。汝年。幾何。對曰。六十二矣。上曰。如汝年老之人。恐有不勝此役。特命他司相換。汝其知之。仍命書傳敎曰。南部都事朴東俊。他閒司少年人中口傳相換。榮運進前奏職姓名。上曰。職掌。所懷陳之。榮運對職掌訖。奏曰。別無所懷之可達者矣。上曰。汝爲誰族。對曰。別無可稱之族矣。與李昌運同行矣。淳浩進前奏職姓名。上曰。職掌。七事陳之。淳浩仰對。上曰。所懷陳之。對曰。無所懷矣。豐之曰。西部都事趙應鎭所懷以爲。今番迎勅時。城內外各沿路閭家。自京兆。分付。使之別具鎖鑰。自外牢鎖云。家前雜人。固當嚴禁。而至於逐戶鎖門。前所未有。漢城府當該堂郞及該部官員。一竝從重推考。何如。上曰。依爲之。西部則旣不信聽。亦無知委云。分揀。大抵禁雜人。何患無其方。而有造鑰外鎖之擧。事極駭怪。自本院。其委折問啓。可也。出擧條煜進前奏職姓名。上曰。職掌。對曰。無矣。上曰。雖然。豈有全無之理乎。第陳之。對曰。三堂一郞。別無所爲之事矣。上曰。田摠爲幾何乎。對曰。未能詳記矣。豐之曰。筵席奏對。事體至嚴。而忠勳都事尹煜所對。極爲糢糊。推考。何如。上曰。依爲之。出擧條徽河百全。進前奏職姓名及職掌所懷。皆以無有仰對。光心進前奏職姓名。上曰。儀軌何以爲之耶。對曰。今日內則當畢修矣。上曰。義盈庫多事乎。對曰。別不多事矣。知源羲雲鼎相應觀鵬海基禎英源等。進前奏職姓名後。職事及所懷竝無。行醇進前奏職姓名。上曰。職掌除之。儀軌已盡修正乎。對曰。張數甚多。故未及畢役矣。上曰。然則今月內當畢役乎。對曰。當在於念間矣。觀鎭宗榦銖。進前奏職姓名及職掌所懷無。煹進前奏職姓名。語不能詳。豐之曰。筵席事體。何等嚴重。而廣興守金煹。職姓名仰對之際。擧措顚錯。推考。何如。上曰。依爲之。出擧條昔在臣命杰東善景龍益洙弘之在淳澈修鎭大聖元周翊桓一源奎明昌源杆雲絅協聖履裕命暹等。以次進前奏職姓名及職掌。所懷則以無爲對。潢進前奏職姓名及職掌。上曰。汝父病近則何如耶。對曰。尙未差祛矣。上曰。姑無供仕之望耶。對曰。然矣。韺進前奏職姓名及職掌。上敎豐之曰。此人聞是孝子云。然否。豐之曰。以有孝行。聞於知友之間矣。上曰。與承旨有戚分乎。豐之曰。與臣爲親査間矣。鳳來廷煥壽民等。進前奏職姓名及職掌。無所懷而退。命書傳敎曰。政官牌招開政。上曰。忠淸水使。禮安縣監入侍。賤臣承命出。與忠淸水使沈。禮安縣監徐有器偕入進伏。上命進前敎曰。汝今當李延弼之後。其能善爲之乎。汝到處僨事。而予猶思汝家。故特爲落點。汝其知此意。必善爲做去也。命有器進前敎曰。禮安本是殘邑。下去善爲之也。命承旨宣諭訖。命退。諸臣以次退出。
정조 10년
丙午九月初一日巳時。上御重熙堂。右承旨入侍時。右承旨李祖承。記事官金孝建李崑秀尹行任。以次進伏訖。上曰。都承旨入侍。賤臣承命出。與行都承旨沈豐之偕入進伏。上曰。今日往宿何處。豐之曰。俄者往復大臣。以爲往宿郊外。似有弊端。宿於闕下。明曉進去爲好云矣。上曰。卿旣兼內問安官。往傳御帖後。見勅使。儀註刪改事。詳細言及。好矣。上曰。奉審承旨入侍。賤臣承命出。與左副承旨徐龍輔進伏。上命書傳敎曰。明日有大臣問安。又有儀註問禮事。勅行高陽站早發。趁午前後。到弘濟院之意。自都監分付遠接使處。又命書傳敎曰。在外兵曹郞廳改差。今日政擇差。又命書傳敎曰。甲辰勅行時。兩勅及通官等。贐行密贈銀。初則欲依癸未等年勅行時日記所載。密送高陽站。夜深後別遣近臣。傳致事。下敎矣。送勅前一日夜。因勅使之徵索。令別軍職措辭往傳。今番則無論送勅前夜及高陽宿站。臨時令都監稟旨擧行。贈銀單子。則依前例自內從便書下。以此知悉。今以該郞謄來本觀儀軌中。草草載錄。可知單子式。依例以兩勅則當書以密贐。通官則當書以密贈。以此傳敎。載之儀軌。上曰。抄啓文臣親試及秋等試射。以初九日爲之。出榻敎命退。承史以次退出。
정조 10년
丙午九月初一日午時。上御重熙堂。右承旨入侍時。右承旨李祖承。假注書金祖淳。記事官李崑秀尹行任。戶曹佐郞具膺。以次進伏訖。上曰。禮房承旨入侍。賤臣承命出。與左副承旨徐龍輔偕入進伏。命書榻敎曰。王大妃殿進御人蔘粟米飮前方中。去白扁豆。自明日一貼式煎入。上曰。洪元燮李晩秀。何不入來乎。祖承曰。未及待令矣。上曰。催促與之偕入。賤臣承命出。少間。與戶曹佐郞洪元燮。工曹佐郞李晩秀偕入進伏。上曰。日字此迫。凡具皆就緖。而能無狼狽之慮耶。元燮晩秀等曰。一應擧行之物。幾皆準備矣。上曰。汝等明日入去。看檢於陳設時。好矣。上曰。注書出去。禮物單子御帖二度。御帖函袱子入之。賤臣承命出傳。持御帖及函袱以入。上曰。此帖是連幅者。全幅帖子入之。賤臣承命出傳持御帖還入之際。諸臣已退出矣。
정조 10년
丙午九月初一日初更三點。上御重熙堂。同副承旨入侍時。同副承旨洪義榮。假注書金祖淳。記事官李崑秀尹行任。以次進伏訖。上曰。俄者司謁口傳下敎事。果已分付耶。義榮曰。招致都監郞廳。使之問于都監堂上矣。命書傳敎曰。朝因狀啓。便有所下別諭。又於午後有別諭。觀此儐臣道臣狀辭。此追下別諭祗受也。至於道臣處。再喩中有俄下別諭果已祗受之語。則別諭之未及祗受形止。無一言槪及。事甚矇然。不可無飭。京畿監司徐有防推考。此皆撥路稽滯。後送之營裨。反爲先到。寧有如許紀綱。此後各別嚴飭。送勅時又復若此。道臣難免重勘。以此意卽爲下諭于京畿監司。書訖。上曰。右承旨入侍。賤臣承命出。與右承旨趙興鎭。偕入進伏。上曰。同副先退。可也。義榮退出。上命興鎭。讀公事訖。命書傳敎曰。廚院有下敎事。久未登筵。明日入侍事。遣史官傳諭于司饔都提調。命退。諸臣以次退出。
정조 10년
行都承旨沈豐之坐。行左承旨具明謙坐。右承旨徐龍輔坐直。左副承旨未差。右副承旨徐瀅修坐。同副承旨洪義榮坐直。注書金孝建仕一員未差。假注書金祖淳仕直。事變假注書朴蓍壽仕。
정조 10년
沈豐之啓曰。明日大駕。詣慕華館入幕次後。王大妃殿惠慶宮問安。何承旨進去乎。敢稟。傳曰。同副承旨進去。
정조 10년
具明謙啓曰。漢城府郞廳來言。明日迎勅擧動時。判尹洪良浩。導駕進去。仍以勅行後班禁辟事落後。左尹徐有大留陣進去。右尹趙時偉在外。還宮時導駕。無進參之員。合有變通之道。何以爲之。敢稟。傳曰。在外人許遞。前望單子入之。
정조 10년
傳于徐龍輔曰。新除授右尹。牌招察任。
정조 10년
吏曹口傳政事。漢城左尹單申益彬。
정조 10년
沈豐之啓曰。判府事徐命善。依下敎來待矣。傳曰。入侍。
정조 10년
備忘記。忠淸水使沈下直。長弓一張。長箭一部。片箭一部。筒兒一箇賜給。
정조 10년
以副修撰趙弘鎭禁推傳旨。傳于徐龍輔曰。分揀。
정조 10년
傳于洪義榮曰。都承旨入侍。
정조 10년
以開城留守狀啓人家失火事。傳于洪義榮曰。當寒失所。聞甚矜惻。其令守臣。着意接濟。如有身役。特爲蠲除。仍卽斫給材木。從速結構事。措辭行會。
정조 10년
事變假注書李相璜在外。代朴蓍壽爲事變假注書。
정조 10년
傳于洪義榮曰。禮房承旨入侍。
정조 10년
具明謙啓曰。卽者右承旨趙興鎭。以其親病。陳疏出去。而原疏以停朝市。不得捧入矣。明日動駕時。承旨不可不備員。何以爲之。敢稟。傳曰。許遞。前望單子入之。
정조 10년
此承旨房望。傳于洪義榮曰。以左承旨爲軍士房。
정조 10년
傳于洪義榮曰。宣傳官金爔改差。令該曹口傳差出。
정조 10년
兵曹口傳政事。以金㷞爲宣傳官。僉知單金爔。
정조 10년
以尹光顔爲守宮假注書。
정조 10년
徐龍輔。以禮曹言啓曰。奎章閣移文內。卽聞畫員實官有闕。以本閣差備待令張麟慶。依定式卽爲啓差云矣。圖畫署祿官金光白有頉。代以差備待令畫員張麟慶。塡差之意。敢啓。傳曰。知道。
정조 10년
洪義榮。以訓鍊都監言啓曰。今九月初三日。迎勅擧動時。依兵曹節目。本局步軍二哨。各其將官領赴禁衛營留陣。南營入直馬兵四十八名。待標信除出。除器械着戎服。崇政門麗春門宜秋門建明門把守。攔入雜人。各別嚴禁。事畢後。還入直所之意。敢啓。傳曰。知道。
정조 10년
徐龍輔。以訓鍊都監言啓曰。今九月初三日。迎勅擧動時。依兵曹節目。御營廳東營軍五十名。哨官柳得和。集春營軍五十名。哨官尹範九率領。與御營軍兵。替代入直。還宮後。還爲替代之意。敢啓。傳曰。知道。
정조 10년
徐龍輔。以御營廳言啓曰。今此迎勅擧動時。依兵曹節目。東營集春營入直步軍。與訓局軍兵替代出用。東營入直騎士二十五人內。除營直二人。該番將率領仍直。其餘二十三人。去器械着戎服。嚴飭把門。而竝待標信擧行。外營各處入直軍兵等。依例除標信出用。事畢後。各還本處入直之意。敢啓。傳曰。知道。
정조 10년
丙午九月初二日辰時。上御重熙堂。軍士房承旨與徐判府事入侍時。左副承旨徐瀅修。記事官金孝建李崑秀尹行任。行判府事徐命善。以次進伏訖。上命諸臣進前。命善曰。臣逖違登對。其間寢睡水剌之節。若何。上曰。近以膈氣。時時作若矣。上曰。不見卿。居然屢箇月矣。近日則病勢已臻勿藥否。命善曰。漸漸沈痼。已至難醫之境。隔死如紙。悲冤交撼。人言之來。固所甘受。而臣心之愧赧。實欲溘然無知而不可得也。上曰。卿言過矣。人言囂囂。似無息鬧之期。是實悶然。於此足觀世道矣。命退。諸臣以次退出。
정조 10년
丙午九月初二日午時。上御重熙堂。軍士房承旨入侍時。右承旨趙興鎭。假注書金祖淳。記事官李崑秀尹行任。以次進伏訖。上曰。時囚罪人趙弘鎭放送榻敎。自院中書出。使之卽爲謝恩。賤臣承命出傳。上曰。戶曹郞廳持着品禮單。來待於閤門。賤臣承命出傳。上曰。戶曹郞廳如已來待。入侍。賤臣承命出。與戶曹正郞具膺偕入進伏。上曰。聞勅使有檀香酬酢云。問于都監以來。可矣。膺承命退出。命書榻敎曰。明日出宮門路。以協陽門爲之。命退。諸臣以次退出。
정조 10년
丙午九月初二日酉時。上御重熙堂。禮房承旨與戶曹郞廳入侍時。左副承旨徐龍輔。假注書金祖淳。記事官李崑秀尹行任。戶曹正郞具膺。以次進伏訖。上曰。檀香之說。果何事云耶。膺曰。檀香事。蓋彼國香貌樣。與我國香有異。其長幾如我國之芙蓉香。而上圓下尖。揷於爐內。然後方可從頭燃火。而儀註則有三上香節次。無以如禮。故都監堂上之意以爲。檀香則依其法燃之。三上香則以我國香爲之。似好云矣。上曰。新除授承旨。牌招察任。出榻敎賤臣承命出傳。上曰。丹鳳門留門。傳語軍出入爲之。仍下標信。賤臣承命出傳。命書榻敎曰。進御加減養胃湯一貼式煎入。命退。諸臣以次退出。
정조 10년
行都承旨沈豐之隨駕宿。行左承旨具明謙隨駕直。右承旨徐龍輔隨駕宿。左副承旨未差。右副承旨徐瀅修隨駕直。同副承旨洪義榮隨駕宿。注書金孝建隨駕宿一員未差。假注書金祖淳隨駕直。事變假注書朴蓍壽別入直。守宮假注書尹光顔守宮進。
정조 10년
大駕詣慕華館。入幕次後。奎章閣政院玉堂藥房口傳問安。答曰。知道。
정조 10년
詣慶熙宮後。奎章閣政院玉堂藥房朝廷二品以上六曹堂上口傳問安。答曰。知道。
정조 10년
具明謙啓曰。今日擧動。入直禁軍挾輦軍南營入直。馬兵禁衛營新營入直。騎士槍劍軍東營入直。騎士步軍集春營入直步軍。除出標信請出之意。敢啓。傳曰。知道。
정조 10년
徐龍輔啓曰。司僕寺內乘。來言捲窓。取稟。傳曰。捲三窓。
정조 10년
傳于徐龍輔曰。都承旨禮房承旨入侍。
정조 10년
吏曹口傳政事。以鄭龍祚爲稷山縣監。
정조 10년
具明謙啓曰。勅使回還間。事變假注書朴蓍壽。依前例別省記入直之意。敢啓。傳曰。知道。
정조 10년
沈豐之啓曰。原任直閣金宇鎭。依下敎進詣館所問安。則上副勅以爲。館宇凡節。俱極穩便。已切感頌。而特遣近臣。尤出軫念之至意。益不勝感激云矣。敢啓。傳曰。知道。
정조 10년
沈豐之啓曰。明日王大妣殿惠慶宮問安。何承旨進去乎。敢稟。傳曰。左承旨進去。
정조 10년
吏曹口傳政事。伴送使單李在簡。
정조 10년
以平安監司啓本陪持李有根等照法嚴勘事。傳于徐瀅修曰。竝嚴刑一次。以懲日後事。回諭。
정조 10년
具明謙。以兵曹言啓曰。右邊捕盜大將趙圭鎭。以禁軍別將。別入直矣。還宮間。左邊捕盜大將李漢昌。姑令兼察。何如。傳曰。允。
정조 10년
具明謙啓曰。因兵曹草記右邊捕盜大將趙圭鎭。以禁軍別將別入直。還宮間。左邊捕盜大將李漢昌。姑令兼察事。允下矣。左邊捕盜大將李漢昌。卽爲牌招。以爲聽傳敎之地。何如。傳曰。允。
정조 10년
具明謙。以兵曹言啓曰。今九月初三日慶熙宮經宿時。內外各處入直及巡邏等節。一依時御所例。擧行之意。分付。何如。傳曰。允。
정조 10년
具明謙。以訓鍊都監言啓曰。今此慶熙宮經宿時。因兵曹草記。興化門軍一百名。把摠一員。哨官一員。元內入直軍一百名。哨官一員。西營軍五十名。哨官一員。北一營馬兵五十名。哨官一員。新營標下軍四十名。千摠一員。把摠一員。率領入直。巡邏等節。依例擧行。而依定式崇義門。則永肅門入直局出身二十二人除出。局別將一員率領入直。集賢門軍三十名內折半入直。還宮後。依前準數入直。而竝待標信擧行之意。敢啓。傳曰。知道。
정조 10년
具明謙。以訓鍊都監言啓曰。今九月初四日館所擧動時。依兵曹節目。弘化門軍四十名。金虎門軍四十名。廣智營軍二十名。興化門軍四十名。元內入直軍四十名。西營軍二十名。竝待標信除出。將官率領。挾輦侍衛。而還宮後。還入直所之意。敢啓。傳曰。知道。
정조 10년
具明謙。以禁衛營言啓曰。今此慶熙宮經宿時。內外入直及巡邏等節。一依時御所例擧行事。自兵曹草記。允下矣。宮壇外巡邏等節。一依時御所例擧行。延和門把摠金景濂。哨官申繼興。鄕軍一百十一名。南營哨官金柱。鄕軍四十名率領入直之意。敢啓。傳曰。知道。
정조 10년
具明謙。以御營廳言啓曰。今九月初三日。慶熙宮經宿時。內外各處入直及巡邏等節。一依時御所例擧行事。自兵曹草記。允下矣。本廳北二營入直前哨軍一哨內。五十名除出。哨官一員率領。依集春營例。入直于東營。其餘六十一名及別破陣六名。千摠一員。把摠一員。哨官一員。率領入直。宮壇外巡邏等節。依例擧行。騎士二十五人。該番將率領入直之意。敢啓。傳曰。知道。
정조 10년
洪義榮。以義禁府言啓曰。明日擧動時。各差備都事。當爲備員。都事鄭龍祚遷轉之代。令該曹口傳差出。以爲分排之地。何如。傳曰。允。
정조 10년
吏曹口傳政事。以吳晉秀爲禁府都事。
정조 10년
洪義榮。以義禁府言啓曰。時囚罪人崔昌錄。杖六十收贖。徒一年定配。照律公事。判付內。允下矣。崔昌錄原春道平昌縣平安驛。徒一年定配。而以議啓內辭意。具罪目。依例發遣府羅將。押送配所。何如。傳曰。允。
정조 10년
刑曹啓目。粘連平安監司趙㻐。旣已遲晩。所當照律施行是白乎矣。係是一品。臣曹不得擅便。上裁。何如。判付啓。分揀爲良如敎。
정조 10년
刑曹啓目。粘連忠淸兵使具世績。緘辭云云。從重論杖八十收贖。公罪判付啓。依允爲旀。功議各減一等爲良如敎。
정조 10년
丙午九月初三日卯時。上詣慕華館。迎勅擧動入侍時。行都承旨沈豐之。右承旨徐龍輔。右副承旨徐瀅修。同副承旨洪義榮。記事官金孝建。假注書金祖淳。事變假注書朴蓍壽。記注官金健修。記事官李崑秀。檢校提學兪彦鎬。原任直提學徐浩修。一直提學朴祐源。二直提學李秉模以次侍立訖。上具翼善冠黲袍靑鞓素玉帶。乘輿出協陽門至仁政門外。降輿乘轎。命書傳敎曰。勅使使之離發。上曰。勅行使之速速離發。大駕到郊館後。無致遲待之意。書給訓局將校。使之馳馬往傳于遠接使處。豐之承命出傳。仍進發。由敦化門出。到崇禮門。上曰。宣傳官馳馬前去。勅行之方到何處。卽卽探來。駕到慕華館。降轎乘輿。至幄次降輿。入御幕次。上曰。禁雜人一節。前後下敎。何如。而如是紛拏。且許多假家。何爲設置乎。兵曹郞廳柳文養。率近仗軍士。往撤假家。亦令往來禁喧。作門哨官處。分付。政院內閣下隷數三人外。竝勿許入。可也。遠接使金華鎭。京畿監司徐有防。水原府使鄭東浚。入來呈肅單。上曰。遠接使入侍。華鎭進前。上曰。勅使方到何處乎。華鎭曰。小選當來到矣。上曰。今日早發乎。華鎭曰。日出後出軍令矣。上曰。遠道何以往返乎。華鎭曰。幸仗王靈。無事往來矣。上曰。勅使之爲人。何如耶。華鎭曰。上勅頗精强。副勅年雖少。爲人甚純厚矣。上曰。精强者何謂也。華鎭曰。緊細堅强。頗執大體矣。上曰。沿路接待。營邑擧行。皆無執頉生梗之端耶。華鎭曰。上副勅來時以爲。有皇旨。沿路擧行等節。務從省減。爲人亦甚順便。故無一事貽弊之端。且以接待之優厚。尤爲感謝云矣。上曰。諠譁若此之甚。柳文養招來。使之各別禁之。如或慢忽。則當結棍。以此分付。上曰。御營陣從便解嚴之意。標信預令祗受。小選。祭文及勅行將至。通禮啓請出次。上出次。勅使至延恩門。入勅幕。上命御前通事徐鼎修李時秀。以遠望祗迎。仍卽先詣之意傳于通官。仍詣祗迎位。贊禮啓請鞠躬平身。上如禮。仍乘輿至降輿所。降輿乘轎。詣慶熙宮至崇政門外。降轎乘輿入小次。已而儀仗先到。祭文龍亭及賻物。以次至崇政門。勅使率通官隨至通禮。啓請出次。上出次。詣祗迎位。祭文龍亭及賻物。由正路入。贊禮啓請鞠躬平身。上東向如郊館禮。龍亭昇殿。上還御小次。勅使就位。奉祭文安於案上訖。上又出次詣拜位。贊禮啓請四拜。上如禮。司香二人。詣香案前三上香退出。贊禮啓請三跪九叩頭。上如禮。贊禮啓禮畢。以上竝詳見儀註上還小次。命豐之曰。祭文前例。則以我音讀之。今番亦當如例耶。使任譯問於勅使以來。豐之承命往問。回奏曰。勅使以爲。依前以我國音讀之爲好云矣。諭祭時至。通禮啓請出次。上具衰服詣魂宮。入就西階。大祝詣靈座前。捧出神主設於座。贊禮啓請哭止哭。上如禮。啓請免絰。上免絰。詣中門外東向立。勅使出次。至中門外西向立。上先入就祗迎位。捧祭文官捧幣官。捧祭文及幣。由正路入。勅使隨其後登殿。上祗迎如初。祭文及幣。安於案上訖。上由西階。陞詣東向位。引禮引勅使。詣香案前北向立。三上香奠弊奠酌。皆如禮。勅使還就位。贊禮啓請跪。上跪。展祭文官及捧祭文官對展。讀祭文官西向立。讀祭文訖。贊禮啓請俯伏興平身。上如禮。啓請哭止哭。上如禮。引禮贊勅使哭止哭勅使哭止哭讀祭文官捧祭文及幣。就燎所焚之。上詣西階上東向立。勅使出至東階上。西向立拱手揖。上拱手答揖。勅使出。上送之中門外。勅使拱手揖。上拱手答揖。贊禮啓請還絰。上還絰。勅使還幕次。贊禮啓請哭止哭。上如禮。已上詳見儀註仍詣小次。接見時至。引禮引勅使。由西正門入殿內。就拜席頭西向立。上改具翼善冠白圓領袍烏犀帶。出小次入殿內。就拜席頭東向立。上命御前通事傳語曰。請行再拜禮。勅使曰。不敢當。上曰。禮也。不敢廢也。請行之。勅使曰。不敢不敢。上曰。雖然。賓主初見。應行之禮。豈可廢却也。勅使曰。然則請以揖禮行之。上先行揖禮。勅使答禮。上請就座。勅使拱手辭者再。就椅。上始就椅坐。上曰。大臣入參。領敦寧洪樂性。左議政李福源。右議政金熤等。承命進伏。上曰。皇上氣候。一向萬安否。勅使曰。平安矣。上曰。諸王貝勒亦平安否。勅使曰。皆平安矣。上曰。僉大人遠路驅馳。勞苦必多。且上大人年紀高邁。諸節不瑕有損。勅使曰。入疆以後。身子連安。莫非國王之腆念也。上曰。小邦不幸。遽遭喪變。而伏蒙皇上綏遠之德。祭品加數。恩禮勤至。感祝之極。不知所以圖報也。勅使曰。貴邦之不幸。無辭仰慰。而皇上特軫國王之悲疚損傷。以寬釋慰譬之意。眷眷於行人臨發之際。且爲貴邦企待之言。丁寧懇到。皇上卽天也。天心之眷顧如此。降祥可期。感謝之意。非但貴國爲然。俺等亦不勝其感祝一也。上曰。皇上之於小邦。視同內服。前後綏撫之恩。逈出尋常。而及聞大人所敎。則皇上特以爲小邦企待之意。諭及於行人。如此異數。史牒之罕有也。實不知何以得此。感祝感祝矣。以小邦不幸之故。僉大人身奉皇旨。遠臨遐陬。而沿路接待之節。必多齟齬之歎。極爲歉歎矣。勅使曰。俺們辭陛之日。皇上縷縷諭俺等。無使貽弊貴國。俺等敬奉皇旨而來。及至貴境。供億之豐備。居處之安穩。旣盡且美。頓忘行役之苦。雖是國王敬禮於皇上。以及於行人之致。然俺們之初欲省弊者。反爲貽弊之端。感謝之餘。還切不安矣。上曰。聞僉大人爲念小邦之貽弊。復路時則儀仗前排。皆令除減云。雖荷僉大人勤至之意。主人之心。豈敢安乎。勅使曰。俺等辭陛之日。皇上以省弊之意。有所諭勅。故果有云云之語矣。來時則祭文爲重。故儀仗軍卒。雖不得不依例排立。竣事之後。直不過一行人行李。尤不可貽弊矣。上曰。前後皇人之來。必設宴享。而今年則有異常時。故不得如例接待。略備小饌。欲表區區之意。僉大人其肯擧箸否。勅使曰。旣與常時有異。則珍饌備待。亦甚不安矣。上曰。屢日驅馳之餘。不宜久坐寒殿。請行茶禮。勅使曰。盛意難違。謹聞命矣。乃行茶禮。司饔提調奉茶鍾。進于上前。提擧二人。各奉茶鍾。進於兩勅。上執鍾擧示勅使。勅使亦如之。上進茶。勅使亦飮茶訖。提擧四人。對擧饌案。進於兩勅前。提調二人。對擧素饌案。進於上前。上擧箸。勅使亦擧箸訖。上曰。饌品齟齬。不合下箸。久坐寒殿。想必不安。更進溫茶。何如。勅使曰。瞻仰國王德容。不食而飽。且饌品精竗。亦已饜飮。更啜溫茶。好矣。復進茶如初。上曰。風寒如此。撤床。何如。勅使曰。好矣。乃撤床。詳見儀註上曰。通官以下。賜茶。何如。勅使曰。每事輒蒙俯念。還爲不安矣。上曰。何必然矣。仍命通官以下賜茶於楹外。上曰。爾等無事出來耶。通官等叩頭曰。好來矣。上曰。僉大人跋涉之餘。久坐冷處爲悶。故不得挽留奉語。僉大人早歸館所。供帳雖或齟齬。必爲安穩過夜。明日當躬探起居耳。勅使曰。今日旣辱臨迎。事當俺等來謝恩。玉體終日勞動。明日又何可親枉乎。俺等當自歸將息。幸勿光臨焉。仍起座。上亦起椅。勅使拱手。上拱手答。上出西楹外。勅使亦出西楹外。至階上。上曰。將送至門外矣。勅使曰。不敢當。願國王免禮。上曰。盛念雖如此。儀節不可廢也。勅使又辭謝。上曰。僉大人勤意如是。當止此相送矣。遂行揖禮。勅使下階將乘馬。上立於階上。勅使拱手曰。願國王還內。上拱手曰。觀僉大人乘馬。然後欲還內矣。勅使曰。使不得國王之前。何可乘馬乎。上曰。不必然矣。屢請乘馬。勅使屢辭不得。乃乘馬而出。上命蓍壽。問安於興化門內。蓍壽回奏曰。又遣近侍勞問。不勝感激云矣。又命承旨。馳往館所問安。上仍還內。命退。諸臣以次退出。
정조 10년
丙午九月初三日酉時。上御齋殿。都承旨禮房承旨入侍時。行都承旨沈豐之。右承旨徐龍輔。假注書金祖淳。記事官李崑秀尹行任。以次進伏訖。上曰。提調及檢校直閣入侍。賤臣承命出。與藥房提調徐有隣。檢校直閣徐鼎修偕入進伏。命書榻敎曰。稷山縣監有闕代。令該曹口傳差出。待下批。當日辭朝。上曰。都承旨先退。豐之退出。上命崑秀曰。汝以問安史官。往館所見勅使而來。仍命賤臣曰。兵曹參議柳誼。招致閤外。以直宿於典設司近處。着實巡更之意。分付。右副承旨亦命入侍。賤臣承命出傳。仍與右副承旨徐瀅修偕入進伏。上曰。各門下鑰時。興化左挾仍留。問安史官入來後下鑰。崑秀出去。命書傳敎曰。第三日崇政殿茶禮。旣不設行。明日館所動駕後。當還昌德宮。以此知悉。命退。諸臣以次退出。
정조 10년
行都承旨沈豐之坐。左承旨李時秀坐直。右承旨李祖承坐。左副承旨徐龍輔坐。右副承旨徐瀅修坐。同副承旨洪義榮坐直。注書金孝建仕一員未差。假注書金祖淳仕直。事變假注書朴蓍壽別入直。
정조 10년
大駕慶熙宮經宿後。奎章閣政院玉堂朝廷二品以上六曹堂上口傳問安。答曰。知道。
정조 10년
藥房提調徐有隣。副提調具明謙啓曰。侵早迎勅。過午行禮。移次經宿。勞動且多。伏未審夜間。聖體。若何。寢睡水剌之節。亦何如。臣等不勝區區伏慮。敢此問安。答曰。知道。
정조 10년
傳于李時秀曰。出宮門路。以崇賢門爲之。
정조 10년
沈豐之啓曰。臣以王大妃殿惠慶宮問安。進去事。下直之意。敢啓。傳曰。知道。
정조 10년
沈豐之啓曰。左副承旨金魯淳牌不進罷職傳旨。纔已捧入矣。今日擧動時。承旨不可不備員。合有變通之道。何以爲之。敢稟。傳曰。許遞。前望單子入之。
정조 10년
傳于洪義榮曰。諸司預備。
정조 10년
沈豐之啓曰。宰臣行副司直洪秀輔。館所問安。進去之意。敢啓。傳曰。知道。
정조 10년
沈豐之啓曰。宰臣行副司直洪秀輔。馳往館所問安。則上副勅依例對答云矣。敢啓。傳曰。知道。
정조 10년
沈豐之啓曰。稷山縣監。當日辭朝事。命下矣。諫院已爲署經。而憲府諸臺。或在外或未署經。只有掌令洪樂恒一人。無以備員署經。何以爲之。敢稟。傳曰。一司除署經。
정조 10년
傳于李時秀曰。禮房承旨入侍。
정조 10년
以整理使望單子。傳于洪義榮曰。無異京擧動。則整理使。豈可啓下。此望單勿施。因此思之。隨駕各司。皆自持飯事。自備局申飭。
정조 10년
洪義榮。以奎章閣守宮。檢校提學意啓曰。夜間閣內諸處。無事之意。敢啓。傳曰。知道。
정조 10년
沈豐之。以兵曹言啓曰。送勅擧動時。軍兵取稟。臨時更稟可也事。命下矣。今此送勅動駕時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。再明日動駕時。訓局步軍三哨。馬軍一哨。禁營鄕軍三哨。騎士一番。禁軍一番隨駕。留陣則守禦使率御營出番鄕軍三哨爲之。駕前駕後隨駕禁軍。皆以戰笠戰服隨駕。到京營庫留住。其餘各番禁軍。以戎服先詣宴饗臺排立。到軍後退去。副駕轎儀仗之馬司禁扈衛軍官有廳軍等。竝勿磨鍊。墓所設布帳。自齋室墻外。至紅箭門近處爲之。
정조 10년
沈豐之。以訓鍊都監言啓曰。今九月初六日。孝昌墓經宿動駕時。訓局軍三哨隨駕事。命下矣。凡動駕時隨駕。營門量度事勢。稟旨變通。古亦有例。墓所內火巢。周廻頗廣。姑未植木。四面空虛。而訓局軍兵三哨。除作門一哨。只以二哨環衛。則數十間僅一卒分排。禁衛軍三哨。雖外行列立。亦甚稀闊。內外環衛之疎虞。已無可論。訓局軍兵。若加數磨鍊。則僅可成列。不然則依前以布帳掩遮。俾免疎忽之弊。極甚便當。惶恐敢啓。傳曰。然則布城稍闊爲之。本局步軍加二哨。禁營步軍亦加二哨。建陽門則以金虎門軍三十名。替把。可也。